LATVIJAS REPUBLIKAS MINISTRU KABINETS

2013.gada Noteikumi Nr.

Rīgā (prot. Nr..§)

# **Sabiedrisko autotransporta līdzekļu iepirkuma noteikumi**

Izdoti saskaņā ar

Sabiedriskā transporta pakalpojumu

likuma 18.panta otro un trešo daļu

1. Noteikumi nosaka:
   1. sabiedrisko autotransporta līdzekļu iepirkuma līgumcenas robežu;
   2. kārtību, kādā pārvadātājs novērtē sabiedrisko autotransporta līdzekļu ekspluatācijas ietekmi uz enerģētiku un vidi un izvērtē enerģijas patēriņu un oglekļa dioksīda, slāpekļa oksīdu, metānu nesaturošo ogļūdeņražu un cieto daļiņu emisiju apjomu;
   3. kārtību, kādā pārvadātājs, pērkot sabiedriskos autotransporta līdzekļus, kurus izmanto sabiedriskā transporta pakalpojumu sniegšanai, aprēķina paredzamo līgumcenu.
2. Šajos noteikumos minētās prasības ir attiecināmas uz pārvadātāja, kas nav pasūtītājs Publisko iepirkumu likuma izpratnē vai sabiedrisko pakalpojumu sniedzējs Sabiedrisko pakalpojumu sniedzēju iepirkumu likuma izpratnē, sabiedrisko autotransporta līdzekļu, kas tiek izmantoti sabiedriskā transporta pakalpojumu sniegšanā saskaņā ar Sabiedriskā transporta pakalpojumu likumu, iepirkumiem.
3. Sabiedrisko autotransporta līdzekļu iepirkumiem šajos noteikumos paredzētās prasības piemērojamas, ja paredzamā līgumcena ir vienāda vai pārsniedz 283 240 latus.
4. Pārvadātājs paredzamo līgumcenu nosaka pirms sabiedrisko autotransporta līdzekļu iepirkuma uzsākšanas kā pārvadātāja plānoto kopējo samaksu par attiecīgo iepirkuma līgumu.
5. Nav atļauts sadalīt daļās paredzamo sabiedrisko autotransporta līdzekļu iepirkumu, lai izvairītos no šo noteikumu piemērošanas. Ja sabiedrisko autotransporta līdzekļu iepirkumu paredzēts veikt, vienlaikus slēdzot vairākus iepirkuma līgumus, paredzamo līgumcenu nosaka kā visu šo līgumu paredzamās cenas summu.
6. Pārvadātājs ir tiesīgs piemērot šos noteikumus arī tad, ja sabiedrisko autotransporta līdzekļu paredzamā līgumcena ir zemāka par šo noteikumu 3.punktā noteikto līgumcenas robežu.

7. Sabiedriskā transporta pakalpojumu likuma 18.panta pirmajā daļā minētās prasības pārvadātājs izpilda vienā no šādiem veidiem:

7.1. tehniskajās specifikācijās iekļauj prasības attiecībā uz enerģijas patēriņa un oglekļa dioksīda, slāpekļa oksīdu, metānu nesaturošo ogļūdeņražu un cieto daļiņu emisiju apjomu, kā arī, ja nepieciešams, citiem ietekmes uz vidi aspektiem;

7.2. sabiedrisko autotransporta līdzekļu ekspluatācijas ietekmes uz enerģētiku un vidi faktorus nosaka kā piedāvājumu vērtēšanas kritērijus. Pārvadātājs minētos faktorus ir tiesīgs izteikt un izvērtēt naudas izteiksmē, izmantojot Ministru kabineta 2010.gada 21.decembra noteikumos Nr.1184 „Noteikumi par transportlīdzekļu kategorijām, uz kurām iepirkumos attiecināmas īpašas prasības, un transportlīdzekļu darbmūža ekspluatācijas izmaksu aprēķināšanas metodika” noteikto metodiku autotransporta līdzekļu darbmūža ekspluatācijas izmaksu aprēķināšanai.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2009.gada 23.aprīļa Direktīvas [2009/33/EK](http://eur-lex.europa.eu/LexUriServ/LexUriServ.do?uri=CONSLEG:2004L0017:20100101:LV:HTML) par „tīro” un energoefektīvo autotransporta līdzekļu izmantošanas veicināšanu.

Ministru prezidents V.Dombrovskis

Satiksmes ministrs A.Matīss

Iesniedzējs: Satiksmes ministrs A.Matīss

Vīza: Valsts sekretārs K.Ozoliņš

18.06.2013. 16:20

387

I.Girucka, 67028381

iveta.girucka@sam.gov.lv

S.Mince, 67686494

sanita.mince@atd.lv